Klipfontein Bushcamp | LekkeSlaap
Vanaf R4 000 per nag (vir 16 persone)
Klipfontein Bush Camp is op 'n 160 hektaar-plaas in die Kwenavallei 30 km buite Lydenburg geleë. Dit bied gehalteverblyf aan avonturiers en die plaas bied 'n uitsig oor die Kwena-dam en op die Steenkampsberge. Dié boskamp is die ideale venue vir klein en informele konferensies, spanbou, groepswegbreke en familiesaamtrekke.
Die kamp bied slaapplek aan 16 gaste, maar word net aan 1 groep op 'n slag verhuur om privaatheid en rustigheid te verseker. 'n Minimum van 2 gaste word vereis om die kamp te bespreek.
Die boskamp bied 5 smaakvol versierde chalets met stoepies. Daar is 4 chalets met 3 enkelbeddens en 1 chalet met 2 enkelbeddens en 'n stapelbed. Die gemeenskaplike ablusiegeriewe bestaan uit 2 aparte badkamers. Elkeen het 'n stort, toilet en 2 wasbakke. Linne, handdoekies en toiletpapier word voorsien.
Dié toevlugsoord het 'n ten volle toegeruste gaskombuis, onderdaklapa met 'n ingeboude braai en kroegarea waar gaste kan kuier. Die boma buite met 'n braai in die middel is die ideale plek om sterre te kyk. Daar is ook 'n derde braai-area onder die bome. Die kombuis, boma, lapa en badkamers word elke oggend skoongemaak. 'n Kragopwekker voorsien krag vir die ligte en daar is nie kragpunte by die kamp nie. Vuurmaakhout is op versoek te koop.
Die instansie is in 'n afgeleë omgewing en is troeteldiervriendelik, maar daar is nie 'n omheinde tuin vir troeteldiere nie. Troeteldiere moet te alle tye onder toesig wees.
Gaste kan vleis voor die inklokdatum by die slaghuis op die dorp bestel. Dit sal op die inklokdatum by die kamp afgelewer word. Pioneer Butchery is die oudste slaghuis in Lydenburg en is bekend vir hulle bekostigbare gehalteprodukte, soos boerewors, rissiekaaswors, lamskilpadjies, rump-sosaties en ander lekker vleisprodukte.
Daar is voetslaanroetes van 10 km en 5 km en gaste kan voëlkyk of in die natuur ontspan en die pragtige uitsigte geniet.